### Beslutning

Godkendt.

### Sagsfremstilling

## Resume og sagens baggrund

Kommuneplantillæg nr. 6 til [adresse] 2021-2032 og Lokalplan nr. 585 for en blokfabrik ved [adresse] har været fremlagt i fire ugers offentlig høring. Sagen lægger op til Teknik- og Miljøudvalgets endelige vedtagelse af planerne med henblik på offentlig bekendtgørelse.

Kommunalbestyrelsen besluttede på møde den 22. februar 2023 at godkende planforslagene til offentlig fremlæggelse.

## Indstillinger

Chefen for Plan, Byg og Miljø indstiller, at

1. Tillæg nr. 6 til [adresse] 2021-2032 (bilag 1) godkendes til offentlig bekendtgørelse med de tilføjelser der fremgår af vedlagte bilag 4, 5 og 6.
2. Lokalplan nr. 585 for ny blokfabrik med tilhørende oplag ved [adresse] (bilag 2) godkendes til offentlig bekendtgørelse med de tilføjelser, der fremgår af bilag 3 (vedr. Vejdirektoratet) og bilag 6.
3. Administrationen bemyndiges til at foretage nødvendige redaktionelle ændringer til planforslaget forinden offentlig bekendtgørelse.

## Behandling

Teknik- og Miljøudvalget.

## Sagsfremstilling

*Forslag til Tillæg nr. 6 (bilag 1)*Formålet med kommuneplantillægget er at udlægge et nyt rammeområde, S6.E02, i landzone til erhvervsformål, med bestemmelser der gør det muligt at udvide produktionen hos Gammelrand A/S. Rammeområdet udgør ca. 7 ha og omfatter matr. nr. 1aa samt dele af matr. nr. 1a, 1ac og 1d, [adresse], Bregninge.

Området ligger i tæt tilknytning til den eksisterende produktion, og er en del af et område, der i dag er præget af tidligere og nuværende råstofgravning og produktion af betonelementer. Områderne er forbundet af interne veje, bl.a. med en bro over [adresse].

Der indgår bl.a. bestemmelser om at bevare og supplere en eksisterende beplantning ud fra et

landskabshensyn og et naturhensyn, da det er væsentligt at indpasse anlægget i det åbne land
samt bevare og til dels erstatte en økologisk forbindelse.

*Forslag til Lokalplan nr. 585 (bilag 2)*Formålet med lokalplanen er at gøre det muligt at etablere en blokfabrik med tilhørende funktioner samt at sikre vejadgang og tilgængelighed til og fra lokalplanområdet. Det er desuden formålet at sikre, at der bevares og anlægges ny beplantning, som medvirker til, at anlægget indpasses i landskabet og fungerer som økologisk forbindelse for dyr og natur. Lokalplanen fastsætter rammerne for anlæggets placering, udformning og adgangsforhold.

Planområdet forbliver i landzone, og lokalplanen tillægges bonusvirkning, hvilket betyder, at der ikke efterfølgende skal meddeles landzonetilladelse til de planlagte bygninger og anlæg.

*Miljøvurdering*Ved kommunalbestyrelsens godkendelse af planforslagene blev det samtidig godkendt, at planerne ikke skal miljøvurderes. Afgørelsen er ikke blevet påklaget.

*Offentlig høring og justeringer af kommuneplantillægget*Planforslagene har været i offentlig høring i perioden den 1. marts 2023 til og med den 29. marts 2023. Der er modtaget høringssvar fra hhv. Miljøstyrelsen, Vejdirektoratet, Region Sjælland og Midt- og Vestsjællands Politi (jf. bilag 3).

Miljøstyrelsens anfører, at kommuneplantillægget mangler at redegøre for Bilag IV-arters mulige tilstedeværelse i området. Rådgiver har i dialog med administrationen på denne baggrund udarbejdet en supplerende redegørelse over arternes mulige tilstedeværelse (jf. bilag 4). Redegørelsen konkluderer, at der ikke er registeret beskyttede dyrearter i området, hvorefter Miljøstyrelsen har frafaldet indsigelsen. Kommuneplantillæggets redegørelse suppleres med relevant tekst, jf. bilag 4, s. 1-2.

Miljøstyrelsen anfører, at kommuneplantillægget mangler at redegøre for påvirkningen af geologiske interesser inde for projektområdet. På denne baggrund har rådgiver sammen med administrationen udarbejdet en redegørelse for, hvordan hensynet til relevante geologiske interesser bliver tilgodeset i området, både inden- og uden for projektområdet. Miljøstyrelsen har accepteret denne, og kommuneplantillæggets redegørelse suppleres med relevant tekst (jf. bilag 5).

Vejdirektoratet bemærker, at lokalplanens redegørelse mangler oplysninger om forholdet til de statslige vejinteresser omkring [adresse]. Oplysningerne tilføjes lokalplanens redegørelse om" Planlagte trafikanlæg" (jf. bilag 3).

Midt- og Vestsjællands Politi har ikke bemærkninger til lokalplanforslaget og oplyser samtidig, at skilte- og afmærkningsplan skal sendes til samtykke hos politiet inden endelig udførsel (jf. bilag 3).

[adresse] bemærker, at plangrundlaget skal tage højde for færdigudnyttelsen af råstofressourcen og efterbehandling af råstofgraveområdet, og at det er en forudsætning for planernes vedtagelse, at der opnås enighed mellem kommunen og regionen herom. Rådgiver har redegjort for, at hele råstofforekomsten er indvundet, og regionen har accepteret dette. Rådgiver har i samarbejde med administrationen udarbejdet en redegørelse for efterbehandlingen af råstofgraveområdet. Regionen har accepteret denne, og redegørelsen tilføjes kommuneplantillæg og lokalplan, jf. bilag 6.

*Administrationen anbefaler*Administrationen anbefaler, at kommuneplantillæg og lokalplan suppleres med ovennævnte redegørelser, og vedtages endeligt til offentlig bekendtgørelse i overensstemmelse hermed.

## Økonomiske konsekvenser

Ingen.